
Actus prologue

PROLOGVS

PROLOGVS


1Hos quos videtis stare hic captivos duos,

†illi qui astant, hi stant ambo, non sedent;

hoc vos mihi testes estis me verum loqui.

senex qui hic habitat Hegio est huius pater.

5sed is quo pacto serviat suo sibi patri,

id ego hic apud vos proloquar, si operam datis.

seni huic fuerunt filii nati duo;

alterum quadrimum puerum servos surpuit

eumque hínc profugiens vendidit in Alide

10patri huius. iam hoc tenetis? * * * optume est.

negát hercle ille ultimus. accedito.

si non ubi sedeas locus est, est ubi ambules,

quando histrionem cogis mendicarier.

ego me tua causa, ne erres, non rupturus sum.

15vos qui potestis ope vestra censerier,

accipite relicuom: alieno uti nil moror.

fugitivos ille, ut dixeram ante, huius patri

domo quém profugiens dominum abstulerat vendidit.

is postquam hunc emit, dedit eum huic gnato suo

20peculiarem, quia quasi una aetas erat.

hic nunc domi sérvit suo patri, nec scit pater;

enim véro di nos quasi pilas homines habent.

rationem habetis, quo modo unum amiserit.

postquam belligerant Aetoli cum Aleis,

25ut fit in bello, capitur alter filius:

medicus Menarchus emit ibidem in Alide.

coepit captivos commercari hic Aleos,

si quem reperire possit qui mutet suom,

illum captivom: hunc suom esse nescit, qui domist.

30et quoniam heri indaudivit, de summo loco

summoque genere captum esse equitem Aleum,

nil pretio parsit, filio dum parceret:

reconciliare ut facilius posset domum,

emít hosce e praeda ambos de quaestoribus.

35hisce autem inter sese hunc confinxerunt dolum,

quo pacto hic servos suom erum hinc amittat domum.

itaque inter se commutant vestem et nomina;

illic vocatur Philocrates, hic Tyndarus:

huius íllic, hic illius hodie fert imaginem.

40et hic hódie expediet hanc docte fallaciam,

et suom erum faciet libertatis compotem,

eodemque pacto fratrem servabit suom

reducemque faciet liberum in patriam ad patrem,

imprudens: itidem ut saepe iam in multis locis

45plus insciens quis fecit quam prudens boni.

sed inscientes sua sibi fallacia

ita compararunt et confinxerunt dolum

itaque hi commenti, de sua sententia

ut in sérvitute hic ad suom maneat patrem:

50ita nunc ignorans suo sibi servit patri;

homunculi quanti sunt, quom recogito!

haec res agetur nobis, vobis fabula.

sed etiam est, paucis vos quod monitos voluerim.

profecto expediet fabulae huic operam dare.

55non pertractate facta est neque item ut ceterae:

neque spurcidici insunt versus, immemorabiles;

hic neque periurus leno est nec meretrix mala

neque miles gloriosus; ne vereamini,

quia bellum Aetolis esse dixi cum Aleis:

60foris íllic extra scaenam fient proelia.

nam hoc paene iniquomst, comico choragio

conari desubito agere nos tragoediam.

proin si quis pugnam expectat, litis contrahat:

valentiorem nactus adversarium

65si erit, ego faciam ut pugnam inspectet non bonam,

adeo ut spectare postea omnis oderit.

abeo. valete, iudices iustissimi

domi duellique duellatores optumi.



Actus I

Scaena 1

Ergasilvs


69Iuventus nomen indidit Scorto mihi,

70eo quía invocatus soleo esse in convivio.

scio absúrde dictum hoc derisores dicere,

at ego aio recte. nam scortum in convivio

sibi amator, talos quom iacit, scortum invocat.

estne invocatum an non ⟨est? est⟩ planissume;

75verum hercle vero nos parasiti planius,

quos numquam quisquam neque vocat neque invocat.

quasi mures semper edimus alienum cibum;

ubi res prolatae sunt, quom rus homines eunt,

simul prolatae res sunt nostris dentibus.

80quasi, cum caletur, cocleae in occulto latent,

suo sibi suco vivont, ros si non cadit,

item parasiti rebus prolatis latent

in occúlto miseri, victitant suco suo,

dum ruri rurant homines quos ligurriant.

85prolatis rebus parasiti venatici

sumus, quando res redierunt, molossici

odiosicique et multum incommodestici.

et hic quidem hercle, nisi qui colaphos perpeti

potest parasitus frangique aulas in caput,

90[vel] ire extra portam Trigeminam ad saccum licet.

quod mihi ne eveniat, non nullum periculum est.

nam postquam meus rex est potitus hostium—

ita nunc belligerant Aetoli cum Aleis;

nam Aetolia haec est, illic est captus in Alide,

95Philopolemus, huius Hegionis filius

senis, qui hic habitat, quae aedes lamentariae

mihi sunt, quas quotienscumque conspicio fleo;

nunc hic occepit quaestum hunc fili gratia

inhonestum et maxime alienum ingenio suo:

100homines captivos commercatur, si queat

aliquem invenire, suom qui mutet filium.

quod quidem ego nimis quam cupio * * * ut impetret;

nam ni illum recipit, nihil est quo me recipiam.

⟨nam⟩ nulla est spes iuventútis, sese omnis amant;

105ille démum antiquis est adulescens moribus,

cuius númquam voltum tranquillavi gratiis.

condigne pater est eius moratus moribus.

nunc ad eum pergam. sed aperitur ostium,

unde sáturitate saepe ego exii ebrius.



Scaena 2

Hegio


110Advorte animum sis tu: istos captivos duos,

heri quos emi de praeda a quaestoribus,

eis indito catenas singularias

istas, maiores, quibus sunt iuncti, demito;

sinito ambulare, si foris si intus volent,

115sed uti adserventur magna diligentia.

liber captivos avis ferae consimilis est:

semel fugiendi si data est occasio,

satis est, numquam postilla possis prendere.



Lorarivs


Omnes profecto liberi lubentius

120sumus quám servimus.



Hegio


Non videre ita tu quidem.



Lorarivs


Si non est quod dem, mene vis dem ipse—in pedes?



Hegio


Si dederis, erit extemplo mihi quod dem tibi.



Lorarivs


Avis mé ferae consimilem faciam, ut praedicas.



Hegio


Ita ut dícis: nam si faxis, te in caveam dabo.

125sed satis verborumst. cura quae iussi atque abi.

ego ibo ad fratrem ad alios captivos meos,

visam ne nocte hac quippiam turbaverint.

inde mé continuo recipiam rursum domum.



Ergasilvs


Aegre est mi, hunc facere quaestum carcerarium

130propter sui gnati miseriam miserum senem.

sed si ullo pacto ille huc conciliari potest,

vel carnificinam hunc facere possum perpeti.



Hegio


Quis hic lóquitur?



Ergasilvs


Ego, qui tuo maerore maceror,

macesco, consenesco et tabesco miser;

135ossa atque pellis sum miser a macritudine;

neque umquam quicquam me iuvat quod edo domi:

foris aliquantillum etiam quod gusto, id beat.



Hegio


Ergasile, salve.



Ergasilvs


Di te bene ament, Hegio.



Hegio


Ne fle.



Ergasilvs


Egone illum non fleam? égon non defleam

140Talem adulescentem?



Hegio


Semper sensi, filio

meo te ésse amicum, et illum intellexi tibi.



Ergasilvs


Tum denique homines nostra intellegimus bona,

quom quae in potestate habuimus, ea amisimus.

ego, postquam gnatus tuos potitust hostium,

145expertus quanti fuerit nunc desidero.



Hegio


Alienus cum eius incommodum tam aegre feras,

quid me patrem par facerest, cui ille est unicus?



Ergasilvs


Alienus ego? alienus illi? aha, Hegio,

numquam istuc dixis neque animum induxis tuom;

150tibi ille únicust, mi etiam unico magis unicus.



Hegio


Laudo, malum cum amici tuom ducis malum.

nunc habe bonum animum.



Ergasilvs


Eheu, huic illud dolet,

quia nunc remissus est edendi exercitus.



Hegio


Nullumne interea nactu's, qui posset tibi

155remissum quem dixti imperare exercitum?



Ergasilvs


Quid credis? fugitant omnes hanc provinciam,

quoi optigerat postquam captust Philopolemus tuos.



Hegio


Non pol mirandum est fugitare hanc provinciam.

multis et multigeneribus opus est tibi

160militibus: primumdum opus est Pistorensibus;

eorum sunt aliquot genera Pistorensium:

opus Pániceis est, opus Placentinis quoque;

opus Turdetanis, opust Ficedulensibus;

iam maritumi omnes milites opus sunt tibi.



Ergasilvs


165Vt saepe summa ingenia in occulto latent;

hic qualis imperator nunc privatus est.



Hegio


Habe modo bonum animum, nam illum confido domum

in his diebus me reconciliassere.

nam eccum hic captivom adulescentem ⟨intus⟩ Aleum,

170prognatum genere summo et summis ditiis:

hoc illum me mutare confido pote.



Ergasilvs


Ita di deaeque faxint. sed num quo foras

vocatus ⟨es⟩ ad cenam?



Hegio


Nusquam, quod sciam.

sed quid tu id quaeris?



Ergasilvs


Quia mi est natalis dies;

175propterea te vocari ad te ad cenam volo.



Hegio


Facete dictum. sed si pauxillo potes

contentus esse.



Ergasilvs


Ne perpauxillum modo,

nam istoc me assiduo victu delecto domi;

age sis, roga emptum: nisi qui meliorem adferet

180quae mi atque amicis placeat condicio magis,

quasi fundum vendam, meis me addicam legibus.



Hegio


Profundum vendis tu quidem, haud fundum, mihi.

sed si venturu's, temperi.



Ergasilvs


Em, vel iam otium est.



Hegio


I modo, venare leporem: nunc irim tenes;

185nam meus scruposam victus commetat viam.



Ergasilvs


Numquam istoc vinces me, Hegio, ne postules:

cum calceatis dentibus veniam tamen.



Hegio


Asper meus victus sane est.



Ergasilvs


Sentisne essitas?



Hegio


Terrestris cena est.



Ergasilvs


Sus terrestris bestia est.



Hegio


190Multis holeribus.



Ergasilvs


Curato aegrotos domi.

numquid vis?



Hegio


Venias temperi.



Ergasilvs


Memorem mones.—



Hegio


Ibo intro atque intus subducam ratiunculam,

quantillum argenti mi ápud trapezitam siet.

ad fratrem, quo ire dixeram, mox ivero.—



Actus II

Scaena 1

Lorarii


195Si di ímmortales íd voluerunt, vós hanc aerumnam éxsequi,

decét id pati animo aéquo: si id faciétis, levior lábos erit.

domi fuístis, credo, líberi:

nunc servitus si evenit, ei vos morigerari mos bonust

et erili imperio eamque ingeniis vostris lenem reddere.

200indigna digna habenda sunt, erus quae facit.



Captivi


Oh oh oh.



Lorarivs


Éiulatione haud opus est, oculis haud lacrimantibus:

in ré mala animo sí bono utare, ádiuvat.



Tyndarvs


At nós pudet, quia cúm catenis súmus.



Lorarivs


At pigeat póstea

nostrum erum, si vos éximat vínculis,

205aút solutós sinat, quós argento émerit.



Tyndarvs


Quid a nóbis metuit? scímus nos

nóstrum officiúm quod est, sí solutós sinat.



Lorarivs


Át fugam fíngitis: séntio quam rem ágitis.



Philocrates


Nós fugiamus? quó fugiamus?



Lorarivs


In patriam.



Philocrates


Apage, haud nós id deceat,

210fúgitivos imitári.



Lorarivs


Immo edepol, si érit occasio, haúd dehortor.



Tyndarvs


Únum exoráre vos sínite nos.



Lorarivs


Quídnam id est?



Tyndarvs


Út sine hisce arbitris

átque vobis nobis détis lócum loquendi.



Lorarivs


Fíat. abscédite hinc: nós concedámus huc.

215séd brevem orátionem íncipisse.



Tyndarvs


Em istúc mihi certum erat. cóncede huc.



Lorarivs


Abíte ab ístis.



Tyndarvs


Obnóxii ámbo

vóbis sumus própter hanc rém, quom quae vólumus nos

copia est † ea facitis nos compotes.



Philocrates


Sécede huc núnciam, sí videtúr, procul,

220ne arbitri dicta nostra arbitrari queant

neu permanet palam haec nostra fallacia.

nam doli non doli sunt, nisi astu colas,

sed malum maxumum, si id palam provenit.

nam sí erus mihi es tu átque ego me túom esse servom assímulo,

225tamen víso opust, cauto est opus, ut hoc sóbrie sineque árbitris

accúrate agátur, docte ét diligénter;

tanta íncepta rés est: haud sómniculóse hoc

agéndum est.



Tyndarvs


Ero út me volés esse.



Philocrates


Spéro.



Tyndarvs


Nam tú nunc vidés pro tuó caro cápite

230carum ófferre ⟨mé⟩ meum capút vilitáti.



Philocrates


Scio.



Tyndarvs


At scíre memento, quándo id quód voles habébis;

nam fére maxima pars mórem hunc hominés habent: quod síbi volunt,

dum id ímpetrant, boní sunt;

sed íd ubi iam penes sése habent,

235éx bonis péssimi et fraúdulentíssimi

fíunt: nunc út mihi té volo esse aútumo.

[quód tibi suádeam, suádeam meó patri.]



Philocrates


Pól ego si te aúdeam, meúm patrem nóminem:

nám secundúm patrem tu és pater próximus.



Tyndarvs


240Aúdio.



Philocrates


Et proptérea saepiús te uti memíneris moneo:

non ego erus tibi, sed servos sum; nunc obsecro te hoc unum—

quoniam nobis di immortales animum ostenderunt suom,

ut qui erum me tibi fuisse atque esse conservom velint,

quom antehac pro iure imperitabam meo, nunc te oro per precem—

245per fortunam incertam et per mei te erga bonitatem patris,

perque consérvitium commune, quód hostica evenit manu,

ne me secus honore honestes quam quom servibas mihi,

atque ut qui fueris et qui nunc sis meminisse ut memineris.



Tyndarvs


Scio quidem me te esse nunc et te esse me.



Philocrates


Em istuc si potes

250memoriter meminisse, inest spes nobis ín hac astutia.



Scaena 2

Hegio


251Iam ego revertar intro, si ex his quae volo exquisivero.

ubi sunt isti quos ante aedis iussi huc produci foras?



Philocrates


Edepol tibi ne in quaestione essemus cautum intellego,

ita vinclis custodiisque circum moeniti sumus.



Hegio


255Qui cavet ne decipiatur, vix cavet, cum etiam cavet;

etiam cum cavisse ratus est, saepe is cautor captus est.

an vero non iusta causa est, ut vos servem sedulo,

quos tam grandi sim mercatus praesenti pecunia?



Philocrates


Neque pol tibi nos, quia nos servas, aequomst vitio vortere,

260neque te nobis, sí abeamus hinc, si fuat occasio.



Hegio


Vt vos hic, itidem illic apud vos meus servatur filius.



Philocrates


Captus est?



Hegio


Ita.



Philocrates


Non igitur nos soli ignavi fuimus.



Hegio


Secede huc. nam sunt quae éx te solo scitari volo.

quarum rerum te falsilocum mi esse nolo.



Philocrates


Non ero

265quod sciam. si quid nescibo, id nescium tradam tibi.



Tyndarvs


Nunc senex est in tostrina, nunc iam cultros attinet.

ne id quidem, involucrum inicere, voluit, vestem ut ne inquinet.

sed utrum strictimne adtonsurum dicam esse an per pectinem,

nescio; verum, si frugist, usque admutilabit probe.



Hegio


270Quid tu? servosne esse an liber mavelis, memora mihi.



Philocrates


Proxumum quod sit bono quodque a malo longissume,

id volo; quamquam non multum fuit molesta servitus,

nec mihi secus erat quam si essem familiaris filius.



Tyndarvs


Eugepae, Thalem talento non emam Milesium,

275nam ad sapientiam huius * * * nimius nugator fuit.

ut facete orationem ad servitutem contulit.



Hegio


Quo de genere natust illic Philocrates?



Philocrates


Polyplusio:

quod genus illi est unum pollens atque honoratissumum.



Hegio


Quid ipsus hic? quo honore est illic?



Philocrates


Summo, atque ab summis viris.



Hegio


280[Tum igitur ei cum in Aleis tanta gratia est, ut praedicas,]

quid divitiae, suntne opimae?



Philocrates


Vnde excoquat sebum senex.



Hegio


Quid pater, vivitne?



Philocrates


Vivom, cum inde abimus, liquimus;

nunc vivat⟨ne⟩ necne, id Orcum scire oportet scilicet.



Tyndarvs


Salva res est, philosophatur quoque iam, non mendax modo est.



Hegio


285Quid erat ei nomen?



Philocrates


Thensaurochrysonicochrysides.



Hegio


Videlicet propter divitias inditum id nomen quasi est.



Philocrates


Immo edepol propter avaritiam ipsius atque audaciam.

[nam ille quidem Theodoromedes fuit germano nomine.]



Hegio


Quid tu ais? tenaxne pater est eius?



Philocrates


Immo edepol pertinax;

290quin etiam ut magis nóscas: Genio suo ubi quando sacruficat,

ad rem divinam quibus est opus, Samiis vasis utitur,

ne ipse Genius surripiat: proinde aliis ut credat vide.



Hegio


Sequere hac me igitur. eadem ego ex hoc quae volo exquaesivero.

Philocrates, hic fecit, hominem frugi ut facere oportuit.

295nám ego ex hoc quo genere gnatus sis scio, hic fassust mihi;

haec tu eadem si confiteri vis, tua ⟨ex⟩ re feceris:

quae tamen scio scire me ex hoc.



Tyndarvs


Fecit officium hic suom,

cum tibi est confessus verum, quam⟨quam⟩ volui sedulo

meam nobilitatem occultare et genus et divitias meas,

300Hegio; nunc quando patriam et libertatem perdidi,

non ego istúnc me potius quam te metuere aequom censeo.

vis hostilis cum istoc fecit meas opes aequabiles;

memini, cum dicto haud audebat: facto nunc laedat licet.

sed viden? fortuna humana fingit artatque ut lubet:

305me, qui liber fueram, servom fecit, e summo infimum;

qui imperare insueram, nunc alterius imperio obsequor.

et quidem si, proinde ut ipse fui imperator familiae,

habeam dominum, non verear ne iniuste aut graviter mi imperet.

Hegio, hoc te monitum, nisi forte ipse non vis, voluerim.



Hegio


310Loquere audacter.



Tyndarvs


Tam ego fui ante liber quam gnatus tuos,

tam mihi quam illi libertatem hostilis eripuit manus,

tam ille apud nos servit, quam ego nunc hic apud te servio.

est profecto deus, qui quae nos gerimus auditque et videt:

is, uti tu me hic habueris, proinde illum illic curaverit;

315bene merenti bene profuerit, male merenti par erit.

quam tu filium tuom, tam páter me meus desiderat.



Hegio


Memini ego istuc. sed faterin eadem quae hic fassust mihi?



Tyndarvs


Ego patri meo esse fateor summas divitias domi

meque summo genere gnatum. sed te optestor, Hegio,

320ne tuom animum avariorem faxint divitiae meae:

ne patri, tam étsi sum unicus, decere videatur magis,

me saturum servire apud te sumptu et vestitu tuo

potius quam illi, ubi minime honestumst, mendicantem vivere.



Hegio


[Ego virtute deum et maiorum nostrum dives sum satis.]

325non ego ómnino lucrum omne esse utile homini existimo:

scio ego, multos iam lucrum lutulentos homines reddidit;

est etiam ubi profecto damnum praestet facere quam lucrum.

odi ego aurum: multa multis saepe suasit perperam.

nunc hoc animum advorte, ut ea quae sentio pariter scias.

330filius meus illic apud vos servit captus Alide:

eum si reddis mihi, praeterea únum nummum ne duis;

et te et hunc amittam hinc. alio pacto abire non potes.



Tyndarvs


Optumum atque aequissumum oras optumusque hominum es homo.

sed is privatam servitutem servit illi an publicam?



Hegio


335Privatam medici Menarchi.



Tyndarvs


Pol is quidem huius est cliens.

tam hoc quidem tibi in proclivi quam imber est quando pluit.



Hegio


Fac is homo ut redimatur.



Tyndarvs


Faciam. sed te id oro, Hegio—



Hegio


Quid vis, dum ab re ne quid ores, faciam.



Tyndarvs


Ausculta, tum scies.

ego me amitti, donicum ille huc redierit, non postulo.

340verum quaeso ut aestumatum hunc mihi des, quem mittam ad patrem,

ut is homo redimatur illi.



Hegio


Immo alium potius misero

hinc, ubi erunt indutiae, illuc, tuom qui conveniat patrem,

qui tua quae tu iusseris mandata ita út velis perferat.



Tyndarvs


At nihil est ignotum ad illum mittere: operam luseris.

345hunc mitte, hic transactum reddet omne, si illuc venerit.

nec quemquam fideliorem neque cui plus credat potes

mittere ad eum nec qui magis sit servos ex sententia,

neque adeo cui suom concredat filium hodie audacius.

ne vereare, meo periclo húius ego experiar fidem,

350fretus ingenio eius, quod me ésse scit erga se benevolum.



Hegio


Mittam equidem istunc aestumatum tua fide, si vis.



Tyndarvs


Volo;

quam citissime potest, tam hoc cedere ad factum volo.



Hegio


Num quae causa est quin, si ille huc non redeat, viginti minas

mihi des pro illo?



Tyndarvs


Optuma immo.



Hegio


Solvite istum nunciam,

355atque utrumque.



Tyndarvs


Di tibi omnis omnia optata offerant,

cum me tanto honore honestas cumque ex vinclis eximis.

hoc quidem haud molestumst, iam quod collus collari caret.



Hegio


Quod bonis bene fit beneficium, gratia ea gravida est bonis.

nunc tu illum si illo es missurus, dice monstra praecipe

360quae ad patrem vis nuntiari. vin vocem huc ad te?



Tyndarvs


Voca.



Scaena 3

Hegio


361Quae res bene vortat mihi meoque filio

vobisque, volt te novos erus operam dare

tuo veteri domino, quod is velit, fideliter.

nam ego te aestumatum huíc dedi viginti minis,

365hic autem té ait mittere hinc velle ad patrem,

meum ut illic redimat filium, mutatio

inter me atque illum ut nostris fiat filiis.



Philocrates


Vtroque vorsum rectumst ingenium meum,

ad te atque ad illum; pro rota me uti licet:

370vel ego huc vel illuc vortar, quo imperabitis.



Hegio


Tute tibi tuopte ingenio prodes plurumum,

cum servitutem íta fers ut ferri decet.

sequere. em tibi hominem.



Tyndarvs


Gratiám habeo tibi,

quom copiam istam mi et potestatem facis,

375ut ego ad parentes hunc remittam nuntium,

qui me quid rerum hic agitem et quid fieri velim

patri meo, ordine omnem rem, illuc perferat.

nunc ita convenit inter me atque hunc, Tyndare,

ut te aestumatum in Alidem mittam ad patrem,

380si non rebitas huc, ut viginti minas

dem pro te.



Philocrates


Recte convenisse sentio.

nam pater expectat aut me aut aliquem nuntium,

qui hinc ad se veniat.



Tyndarvs


Ergo animum advortas volo

quae nuntiare hinc te volo in patriam ad patrem.



Philocrates


385Phílocrates, ut adhuc locorum feci, faciam sedulo,

ut potissimum quod in rem recte conducat tuam,

id petam idque persequar corde et animo atque viribus.



Tyndarvs


Facis ita ut te facere oportet. nunc animum advortas volo:

omnium primum salutem dicito matri et patri

390et cognatis et si quem alium benevolentem videris;

me hic valere et servitutem servire huic homini optumo,

qui me honore honestiorem semper fecit et facit.



Philocrates


Istuc ne praecipias, facile memoria memini tamen.



Tyndarvs


Nam equidem, nisi quod custodem habeo, liberum me esse arbitror.

395dicito patri, quo pacto mihi cum hoc convenerit

de huius filio.



Philocrates


Quae memini, mora mera est monerier.



Tyndarvs


Vt eum redimat et remittat nostrum huc amborum vicem.



Philocrates


Meminero.



Hegio


At quamprimum pote: istuc in rem utriquest maxime.



Philocrates


Non tuom tu magis videre quam ille suom gnatum cupit.



Hegio


400Meus mihi, suos cuique est carus.



Philocrates


Numquid aliud vis patri

nuntiari?



Tyndarvs


Me hic valere et (tute audacter dicito,

Tyndare) inter nos fuisse ingenio haud discordabili,

neque te commeruisse culpam (neque me adversatum tibi)

beneque ero gessisse morem in tantis aerumnis tamen;

405neque med umquam deseruisse te neque factis neque fide,

rebus in dubiis egenis. haec pater quando sciet,

Tyndare, ut fueris animatus erga suom gnatum atque se,

numquam erit tam avarus, quin te gratiis emittat manu †

et mea opera, si hinc rebito, faciam ut faciat facilius.

410nam tua opera et comitate et virtute et sapientia

fecisti ut redire liceat ad parentis denuo,

cúm apud hunc confessus es et genus et divitias meas:

quo pacto emisisti e vinclis tuom erum tua sapientia.



Philocrates


Feci ego ista út commemoras, et te meminisse id gratum est mihi.

415merito tibi ea evenerunt a me; nam nunc, Philocrates,

sí ego item memorem quae me erga multa fecisti bene,

nox diem adimat; nam quasi servos meus esses, nihilo setius

⟨tu⟩ mihi obsequiosus semper fuisti.



Hegio


Di vostram fidem,

hominum ingenium liberale. ut lacrumas excutiunt mihi.

420videas corde amare inter se. quantis ⟨lautus⟩ laudibus

suom erum servos collaudavit.



Tyndarvs


Pól istic me haud centesimam

partem laudat quam ipse meritust ut laudetur laudibus.



Hegio


Ergo cum optume fecisti, nunc adest occasio

bene facta cumulare, ut erga hunc rem geras fideliter.



Philocrates


425Magis non factum possum velle, quam opera experiar persequi;

id ut scias, Iovem supremum testem laudo, Hegio,

me infidelem non futurum Philocrati.



Hegio


Probus es homo.



Philocrates


Nec me secus umquam ei facturum quicquam quam memet mihi.



Tyndarvs


Istaec dicta te experiri et operis et factis volo;

430et, quo minus dixi quam volui de te, animum advortas volo,

atque horunc verborum causa caveto mi iratus fuas;

sed, te quaeso, cogitato hinc mea fide mitti domum

te aestimatum, et méam esse vitam hic pro te positam pignori,

ne tu me ignores, quom extemplo meo é conspectu abscesseris,

435quom me servom in servitute pro ted hic reliqueris,

tuque te pro libero esse ducas, pignus deseras

neque des operam pro me ut huius reducem facias filium;

[scito te hinc minis viginti aéstumatum mittier.]

fac fidelis sis fideli, cave fidem fluxam geras:

440nam pater, scio, faciet quae illum facere oportet omnia;

serva tibi in perpetuom amicum me, atque hunc inventum inveni.

haec per dexteram tuam te dextera retinens manu

opsecro, infidelior mihi ne fuas quam ego sum tibi.

tu hóc age. tu mihí erus nunc es, tu patronus, tu pater,

445tibi commendo spes opesque meas.



Philocrates


Mandavisti satis.

satin habes, mandata quae sunt facta si refero?



Tyndarvs


Satis.



Philocrates


Et tua et tua huc ornatus reveniam ex sententia.

numquid aliud?



Tyndarvs


Vt quam primum possis redeas.



Philocrates


Res monet.



Hegio


Sequere me, viaticum ut dem á trapezita tibi,

450eadem opera a praetore sumam syngraphum.



Tyndarvs


Quem syngraphum?



Hegio


Quem hic ferat secum ad legionem, hinc ire huic ut liceat domum.

tu intro abi.



Tyndarvs


Bene ambulato.—



Philocrates


Bene vale.



Hegio


Edepol rem meam

constabilivi, quom illos emi de praeda a quaestoribus;

expedivi ex servitute filium, si dis placet.

455at etiam dubitavi, hos homines emerem an non emerem, diu.

servate istum sultis intus, servi, ne quoquam pedem

ecferat sine custodela. ⟨iam⟩ ego apparebo domi;

ad fratrem modo captivos alios inviso meos,

eadem percontabor, ecquis hunc ádulescentem noverit.

460sequere tu, te ut amittam; ei rei primum praevorti volo.—



Actus III

Scaena 1

Ergasilvs


461Míser homo est, qui ipse sibi quod edit quaerit et id aegre invenit,

sed ille est miserior, qui et aegre quaerit et nihil invenit;

ille miserrimust, qui cum esse cupit, ⟨tum⟩ quod edit non habet.

nam hercle ego huic die, si liceat, oculos effodiam libens,

465ita malignitate oneravit omnis mortalis mihi;

neque ieiuniosiorem neque magis ecfertum fame

vidi nec quoi minus procedat quidquid facere occeperit,

ita venter gutturque resident esurialis ferias.

ilicet parasiticae arti maximam malam crucem,

470ita iuventus iam ridiculos inopesque ab se segregat.

nil morantur iam Lacones unisubselli viros,

plagipatidas, quibus sunt verba sine penu et pecunia:

eos requirunt, qui libenter, quom ederint, reddant domi;

ipsi obsonant, quae parasitorum ante erat provincia,

475ipsi de foro tam aperto capite ad lenones eunt

quam in tribú aperto capite sontes condemnant reos;

neque ridiculos iam terrunci faciunt, sese omnes amant.

nám uti dudum hinc abii, accessi ad adulescentes in foro.

salvete inquam. quo imus una ínquam ad prandium? atque illi tacent.

480quis ait hoc aut quis profitetur? inquam. quasi muti silent,

neque me rident. ubi cenamus? inquam. átque illi abnuont.

dico unum ridiculum dictum de dictis melioribus,

quibus solebam menstruales epulas ante adipiscier:

nemo ridet; scivi extemplo rem de compecto geri;

485ne canem quidem irritatam voluit quisquam imitarier,

saltem, si non arriderent, dentes ut restringerent.

abeo ab illis, postquam video me sic ludificarier;

pergo ad alios, venio ad alios, deinde ad alios: una res.

omnes ⟨de⟩ compecto rém agunt, quasi in Velabro olearii.

490nunc redeo inde, quoniam mé ibi video ludificarier.

item alii parasiti frustra obambulabant in foro.

nunc barbarica lege certumst ius meum omne persequi:

qui consilium iniere, quo nos victu et vita prohibeant,

is diem dicam, irrogabo multam, ut mihi cenas decem

495meo arbitratu dent, cum cara annona sit. sic egero.

nunc ibo ad portum hinc: est illic mi una spes cenatica;

si éa decolabit, redibo huc ad senem ad cenam asperam.—



Scaena 2

Hegio


498Quid est suávius, quam bene rém gerere,

bonó publicó, sic ut égo feci herí,

500cum emi hósce homines: ubi quísque vident,

eúnt obviam gratulánturque eám rem.

íta me miserum restitando

retinendoque lassum reddiderunt:

vix éx gratulándo misér iam eminebam.

505tandem ábii ad praetórem; ibí vix requiévi:

rogo sýngraphum, datur mi ílico; dedi Týndaro: ille abiít domum.

inde ílico praevórtor domúm, postquam id áctum est;

eo prótinus ad fratrém, mei ubi súnt alii captívi.

rogo, Philocratem ex Alide ecquis hominum

510noverit: tandem hic exclamat, eum sibi esse sodalem;

dico eum esse apud me; hic extemplo orat obsecratque,

eum sibi ut liceat videre:

iussi ílico hunc exsolvi. nunc tu sequere me,

ut quód me oravisti ímpetres, eum hóminem uti convénias.—



Scaena 3

Tyndarvs


516Nunc íllud est, cum mé fuisse quam ésse nimio mávelim:

nunc spes opes auxiliaque a me segregant spernuntque se.

hic illést dies, cum nulla vitae meae salus sperabilest,

neque † exílium exitio est néque adeo spes, quae mi hunc aspellat metum,

520nec subdolis mendaciis mihi usquam mantellum est meis,

[nec sycophantiis nec fucis ullum mantellum obviam est]

neque deprecatio perfidiis meis nec male factis fuga est,

nec confidentiae usquam hospitium est nec deverticulum dolis:

operta quae fuere aperta sunt, patent praestigiae,

525ómnis res palam est, néque de hac re negotium est,

quín male occidam oppetamque pestem eri vicem meamque.

perdidit me Aristophontes hic qui venit modo intro †

is me novit, is sodalis Philocrati et cognatus est.

neque iám Salus servare, si volt, me potest, nec copia est,

530nisi si áliquam corde machinor astutiam.

quám, malum? quid machiner? quid comminiscar? maxumas

nugás ineptus incipisso. haereo.



Scaena 4

Hegio


533Quo illúm nunc hominem próripuisse fóras se dicam ex aédibus?



Tyndarvs


Núnc enim vero ego óccidi: eúnt ad te hostes, Tyndare.

535quíd loquar? quid fabulabor? quid negabo aut quid fatebor?

mihi rés omnis ín incerto sita est. quid rebus confidam meis?

utinám te di prius perderent, quam periisti e patria tua,

Aristophontes, qui ex parata re imparatam omnem facis.

occísa est haec res, nisi reperio atrocem mi aliquam astutiam.



Hegio


540Sequere. ém tibi hominem. adi, atque adloquere.



Tyndarvs


Quis homo est me hominum miserior?



Aristophontes


Quíd istuc est quod meos te dicam fugitare oculos, Tyndare,

proque ignoto me aspernari, quasi me numquam noveris?

equidem tam sum servos quam tu, etsi ego domi liber fui,

tu usque a puero servitutem servivisti in Alide.



Hegio


545Edepol minime miror, si te fugitat aut oculos tuos,

aut si te odit, qui istum appelles Tyndarum pro Philocrate.



Tyndarvs


Hegió, hic homó rabiosus habitus est in Alide,

ne tu quód istic fabuletur auris immittas tuas.

nam istic hastis insectatus est domi matrem et patrem,

550et illic isti qui insputatur morbus interdum venit.

proin tu ab istoc procul recedas.



Hegio


Vltro istum a me.



Aristophontes


Ain, verbero?

me rabiosum atque insectatum esse hastis meum memoras patrem,

et eum morbum mi esse, ut qui me ópus sit insputarier?



Hegio


Ne verere, multos iste morbus homines macerat,

555quibus insputari saluti fuit atque is profuit.



Aristophontes


Quid tu autem? etiam huic credis?



Hegio


Quid ego credam huic?



Aristophontes


Insanum esse me?



Tyndarvs


Viden tu hunc, quam ínimico voltu intuetur? concedi optumumst,

Hegio: fit quód tibi ego dixi, glíscit rabies, cave tibi.



Hegio


Credidi esse insanum extemplo, ubi te appellavit Tyndarum.



Tyndarvs


560Quin suom ipse interdum ignorat nomen neque scit qui siet.



Hegio


At etiam te suom sodalem esse aibat.



Tyndarvs


Haud vidi magís.

et quidem Alcumeus atque Orestes et Lycurgus postea

una opera mihi sunt sodales qua iste.



Aristophontes


At etiam, furcifer,

male loqui mi audés? non ego te novi?



Hegio


Pol planum id quidem est,

565non novisse, qui istum appelles Tyndarum pro Philocrate.

quem vides, eum ignoras: illum nominas quem non vides.



Aristophontes


Immo iste eum sese ait, qui non est, esse, et qui vero est, negat.



Tyndarvs


Tu énim repertu's, Philocratem qui superes veriverbio.



Aristophontes


Pol ego ut rem video, tu inventu's, vera vanitudine

570qui convincas. sed quaeso hercle, agedum aspice ad me.



Tyndarvs


Em.



Aristophontes


Dic modo:

tun negas te Tyndarum esse?



Tyndarvs


Négo, inquam.



Aristophontes


Tun te Philocratem

esse ais?



Tyndarvs


Égo, inquam.



Aristophontes


Tune huic credis?



Hegio


Plus quidem quam tibi aut mihi.

nam ílle quidem, quem tu hunc memoras esse, hodie hinc abiit Alidem

ad patrem huius.



Aristophontes


Quem patrem, qui servos est?



Tyndarvs


Et tu quidem

575servos es, liber fuisti, et ego me confido fore,

si huius huc reconciliasso in libertatem filium.



Aristophontes


Quid ais, furcifer? tun te gnatum ⟨esse⟩ memoras liberum?



Tyndarvs


Non equidem me Liberum, sed Philocratem esse aio.



Aristophontes


Quid est?

ut scelestus, Hegio, nunc iste ⟨te⟩ ludos facit.

580nám is est servos ipse, neque praeter se umquam ei servos fuit.



Tyndarvs


Quia tute ipse eges in patria nec tibi qui vivas domist,

omnis inveniri similis tui vis; non mirum facis:

est miserorum, ut malevolentes sint atque invideant bonis.



Aristophontes


Hegio, vide sis, ne quid tu huic temere insistas credere.

585atque, ut perspicio, profecto iam áliquid pugnae edidit.

filium tuom quód redimere se ait, id ne utiquam mihi placet.



Tyndarvs


Scio te id nolle fieri; efficiam tamen ego id, si di adiuvant.

illum restituam huic, hic autem in Alidem me meo patri.

propterea ad patrem hinc amisi Tyndarum.



Aristophontes


Quin tute is es:

590neque praeter te in Alide ullus servos istoc nominest.



Tyndarvs


Pergin servom me exprobrare esse, id quod vi hostili optigit?



Aristophontes


Enim iam nequeo contineri.



Tyndarvs


Heus, audin quid ait? quin fugis?

iam illic hic nos insectabit lapidibus, nisi illunc iubes

comprehendi.



Aristophontes


Crucior.



Tyndarvs


Ardent oculi: fit opus, Hegio;

595viden tu illi maculari corpus totum maculis luridis?

atra bilis agitat hominem.



Aristophontes


At pol te, si hic sapiat senex,

pix atra agitet apud carnificem tuoque capiti inluceat.



Tyndarvs


Iam deliramenta loquitur, laruae stimulant virum.

hercle qui, si hunc comprehendi iusseris, sapias magis.



Aristophontes


600Crucior, lapidem non habere mé, ut illi mastigiae

cerebrum excutiam, qui me insanum verbis concinnat suis.



Tyndarvs


Audin lapidem quaeritare?



Aristophontes


Solus te solum volo,

Hegio.



Hegio


Istinc loquere, si quid vis, procul. tamen audiam.



Tyndarvs


Namque edepol si adbites propius, os denasabit tibi

605mordicus.



Aristophontes


Neque pol me insanum, Hégio, esse creduis

neque fuisse umquam, neque esse morbum quem istic autumat.

verum si quid metuis a me, iube me vinciri: volo,

dum istic itidem vinciatur.



Tyndarvs


Immo enim vero, Hegio,

istic, qui volt, vinciatur.



Aristophontes


Tace modo. ego te, Philocrates

610false, faciam ut verus hodie reperiare Tyndarus.

quid mi abnutas?



Tyndarvs


Tibi ego abnuto?



Aristophontes


Quid agat, si absis longius?



Hegio


Quid ais? quid si adeam hunc insanum?



Tyndarvs


Nugas. ludificabitur,

garriet quoi neque pes umquam neque caput compareat.

615ornamenta absunt: Aiacem, hunc cum vides, ipsum vides.



Hegio


Nihili facio. tamen adibo.



Tyndarvs


Nunc ego omnino occidi,

nunc ego intér sacrum saxumque sto, nec quid faciam scio.



Hegio


Do tibi operam, Aristophontes, si quid est quod me velis.



Aristophontes


Ex me audibis vera quae nunc falsa opinare, Hegio.

620sed hoc primúm, me expurigare tibi volo, me insaniam

neque tenere neque mi esse ullum morbum, nisi quod servio.

at ita me rex deorum atque hominum faxit patriae compotem,

ut istic Philocrates non magis est quam aut ego aut tu.



Hegio


Eho dic mihi,

quis illic igitur est?



Aristophontes


Quem dudum dixi a principio tibi.

625hoc si secus reperies, nullam causam dico quin mihi

et parentum et libertatis apud te deliquio siet.



Hegio


Quid tu ais?



Tyndarvs


Me tuom esse servom et te meum erum.



Hegio


Haud istuc rogo.

fuistin liber?



Tyndarvs


Fui.



Aristophontes


Enim vero non fuit, nugas agit.



Tyndarvs


Qui tu scis? an tu fortasse fuisti meae matri obstetrix,

630qui id tam audacter dicere audes?



Aristophontes


Puerum te vidi puer.



Tyndarvs


At ego te video maior maiorem: ém rursum tibi.

meam rem non cures, si recte facias. num ego curo tuam?



Hegio


Fuitne huic patér Thensaurochrysonicochrysides?



Aristophontes


Non fuit, neque ego istuc nomen umquam audivi ante hunc diem.

635Philocrati Theodoromedes fuit pater.



Tyndarvs


Pereo probe.

quin quiescis? ⟨i⟩ dierectum cor meum, ac suspende te.

tu sussultas, ego miser vix asto prae formidine.



Hegio


Satin istuc mihi exquisitum est, fuisse hunc servom in Alide

neque esse hunc Philocratem?



Aristophontes


Tam satis quam numquam hoc invenies secus.

640sed ubi is nunc est?



Hegio


Vbi ego minime atque ipsus se volt maxume.

sed vide sis.



Aristophontes


Quin exploratum dico et provisum hoc tibi.



Hegio


Certon?



Aristophontes


Quin nihil, inquam, invenies magis hoc certo certius.

645Philocrates iam inde usque amicus fuit mihi a puero puer.



Hegio


Tum igitur ego deruncinatus, deartuatus sum miser

huius scelesti techinis, qui me ut lubitum est ductavit dolis.

sed qua faciest tuos sodalis Philocrates?



Aristophontes


Dicam tibi:

macilento ore, naso acuto, corpore albo, oculis nigris,

subrufus aliquantum, crispus, cincinnatus.



Hegio


Convenit.



Tyndarvs


Vt quidem hercle in medium ego hodie pessume processerim.

650vae illis virgis miseris, quae hodie in tergo morientur meo.



Hegio


Verba mihi data esse video.



Tyndarvs


Quid cessatis, compedes,

currere ad me meaque amplecti crura, ut vos custodiam?



Hegio


Satin med illi hodie scelesti capti ceperunt dolo?

illic servom se assimulabat, hic sese autem liberum.

655nuculeum amisi, retinui pignori putamina.

ita mihi stólido sursum versum os sublevere offuciis.

hic quidem mé numquam irridebit. Colaphe, Cordalio, Corax,

ite istinc, ecferte lora.



Colaphvs


Num lignatum mittimur?



Scaena 5

Hegio


659Inícite huic manicas * * * mastigiae.



Tyndarvs


660Quid hoc ést negoti? quid ego deliqui?



Hegio


Rogas,

sator sartorque scelerum, et messor maxume?



Tyndarvs


Non occatorem dicere audebas prius?

nam semper occant prius quam sariunt rustici.



Hegio


At ut cónfidenter * * * mihi contra astitit.



Tyndarvs


665Decet innocentem servom átque innoxium

confidentem esse, suom apud erum potissimum.



Hegio


Adstringite isti sultis vehementer manus.



Tyndarvs


Tuós sum, tu has quidem vel praecidi iube.

sed quid negoti est, quam ob rem suscenses mihi?



Hegio


670Quia me meamque rem, quod in te uno fuit,

tuis scelestis falsidicis fallaciis

deartuasti dilaceravisti atque opes

confecisti omnes, res ac rationes meas:

ita mi exemisti Philocratem fallaciis.

675illum esse servom credidi, te liberum;

ita vosmet aiebatis itaque nomina

inter vos permutastis.



Tyndarvs


Fateor, omnia

facta esse ita ut ⟨tu⟩ dicis, et fallaciis

abiisse eum abs te mea opera atque astutia;

680an, obsecro hercle te, id nunc suscenses mihi?



Hegio


At cum cruciatu maxumo id factumst tuo.



Tyndarvs


Dum ne ob male facta, peream, parvi aestumo.

si ego hic peribo, ast ille ut dixit non redit,

at erit mi hoc factum mortuo memorabile,

685⟨me⟩ meum erum captum ex servitute atque hostibus

reducem fecisse liberum in patriam ad patrem,

meumque potius me caput periculo

praeoptavisse, quam is periret, ponere.



Hegio


Facito ergo ut Acherunti clueas gloria.



Tyndarvs


690Qui per virtutem, periit, at non interit.



Hegio


Quando ego te exemplis pessumis cruciavero

atque ob sutelas tuas te morti misero,

vel te interiisse vel periisse praedicent;

dum pereas, nihil intererit: dicant vivere.



Tyndarvs


695Pol si istuc faxis, haud sine poena feceris,

si ille huc rebitet, sicut confido affore.



Aristophontes


Pro di immortales, nunc ego teneo, nunc scio

quid hoc sít negoti. meus sodalis Philocrates

in libertate est ad patrem in patria. bene est,

700nec quisquam est mihi, aeque melius cui velim.

sed hoc mihi aegre est, me huic dedisse operam malam,

qui nunc propter me meaque verba vinctus est.



Hegio


Votuin te quicquam mi hodie falsum proloqui?



Tyndarvs


Votuisti.



Hegio


Cur es ausus mentiri mihi?



Tyndarvs


705Quia vera obessent illi quoi operam dabam:

nunc falsa prosunt.



Hegio


At tibi oberunt.



Tyndarvs


Optumest.

at erum servavi, quem servatum gaudeo,

cui me custodem addiderat erus maior meus.

sed malene id factum árbitrare?



Hegio


Pessume.



Tyndarvs


710At ego aio recte, qui abs te sorsum sentio.

nam cogitato, si quis hoc gnato tuo

tuos servos faxit, qualem haberes gratiam?

emitteresne necne eum servom manu?

essetne apud te is servos acceptissimus?

715responde.



Hegio


Opinor.



Tyndarvs


Cur ergo iratus mihi es?



Hegio


Quia illi fuisti quam mihi fidelior.



Tyndarvs


Quid? tu una nocte postulavisti et die

recens captum hominem, nuperum novicium,

te perdocere ut melius consulerem tibi,

720quam illi, quicum una ⟨a⟩ puero aetatem exegeram?



Hegio


Ergo ab eo petito gratiam istam. ducite,

ubi ponderosas crassas capiat compedes.

inde ibis porro in latomias lapidarias.

ibi quom alii octonos lapides effodiunt, nisi

725cotidiano sesquiopus confeceris,

Sescentoplago nomen indetur tibi.



Aristophontes


Per deos atque homines ego te obtestor, Hegio,

ne tu istunc hominem perduis.



Hegio


Curabitur;

nam noctu nervo vinctus custodibitur,

730interdius sub terra lapides eximet:

diu ego húnc cruciabo, non uno absolvam die.



Aristophontes


Certumne est tíbi istuc?



Hegio


Non moriri certius.

abducite istum actutum ad Hippolytum fabrum,

iubete huic crassas compedes impingier;

735inde extra portam ad meum libertum Cordalum

in lapicidinas facite deductus siet:

atque hunc me velle dicite ita curarier,

ne qui deterius huic sit quam cui pessume est.



Tyndarvs


Cur ego te invito me esse salvom postulem?

740periclum vitae meae tuo stat periculo.

post mortem in morte nihil est quod metuam mali.

etsi pervivo usque ad summam aetatem, tamen

breve spatium est perferundi quae minitas mihi.

vale atque salve, etsi aliter ut dicam meres.

745tu, Aristophontes, de me ut meruisti, ita vale;

nam mihi propter te hoc optigit.



Hegio


Abducite.



Tyndarvs


At unum hoc quaeso, si huc rebitet Philocrates,

ut mi eius facias conveniundi copiam.



Hegio


Periistis, nisi hunc iam e conspectu abducitis.



Tyndarvs


750Vis haec quidem hercle est, et trahi et trudi simul.—



Hegio


Illic ést abductus recta in phylacam, ut dignus est.

ego illís captivis aliis documentum dabo,

ne tale quisquam facinus incipere audeat.

quod absque hoc esset, qui mihi hoc fecit palam,

755usque offrenatum suis me ductarent dolis.

nunc certum est nulli posthac quicquam credere.

satis súm semel deceptus. speravi miser

ex servitute me exemisse filium:

ea spes elapsa est. perdidi unum filium,

760puerum quadrimum quem mihi servos surpuit,

neque eum servom umquam repperi neque filium;

maior potitus hostium est. quod hoc ést scelus?

quasi in orbitatem liberos produxerim.

sequere hac. reducam te ubi fuisti. neminis

765miserere certum est, quia mei miseret neminem.—



Aristophontes


Exauspicavi ex vinclis. nunc intellego

redauspicandum esse in catenas denuo.—



Actus IV

Scaena 1

Ergasilvs


768Iúppiter supreme, servas me measque auges opes,

máximas opimitates opiparasque offers mihi,

770laudém lucrum, ludum iocum, festivitatem ferias,

pompám penum, potationis saturitatem, gaudium,

néc cuiquam homini supplicare * * * nunc certum est mihi;

nam vél prodesse amico possum vel inimicum perdere,

ita híc me amoenitate amoena amoenus oneravit dies.

775síne sacris hereditatem sum aptus effertissimam.

nunc ád senem cursum capessam hunc Hegionem, cui boni

tantum affero quantum ipsus a dis optat, atque etiam amplius.

nunc cérta res est, eodem pacto ut comici servi solent

coníciam in collum pallium, primo ex med hanc rem ut audiat;

780speróque me ob hunc nuntium aetérnum adepturum cibum.



Scaena 2

Hegio


781Quanto ín pectore hánc rem meó magis volúto,

tanto mi aegritudo auctiór est in animo.

ad illum modum sublitum os esse mi hodie!

neque íd perspicere quivi.

785quod cúm scibitúr, ⟨tum⟩ per úrbem inridébor.

cum extemplo ad forum advenero, omnes loquentur:

hic illest senex doctus, quoi verba data sunt.

sed Ergasilus estne hic, procúl quem video?

conlécto quidem est pallio. quidnam acturust?



Ergasilvs


790Move áps te moram átque, Ergásile, age hanc rem.

éminor interminorque, ne mi obstiterit obviam

nisi quis satis diu vixisse sese homo arbitrabitur.

nam qui obstiterit, ore sistet.



Hegio


Hic homo pugilatum incipit.



Ergasilvs


Facere certumst. proinde ita omnes itinera insistant sua,

795ne quis in hanc plateam negoti conferat quicquam sui.

nam meus est ballista pugnus, cubitus catapultast mihi,

umerus aries, tum genu quemque icero ad terram dabo,

dentilegos omnes mortales faciam, quemque offendero.



Hegio


Quae illaec eminatiost nam? nequeo mirari satis.



Ergasilvs


800Faciam ut huius diei locique meique semper meminerit.

[Qui mihi in cursu opstiterit, faxo vitae is extemplo opstiterit suae.]



Hegio


Quid hic homo tantum incipissit facere cum tantis minis?



Ergasilvs


Prius edico, ne quis propter culpam capiatur suam:

continete vos domi, prohibete a vobis vim meam.



Hegio


805Mira edepol sunt, ní hic in ventrem sumpsit confidentiam.

vae misero illi, cuius cibo iste factust imperiosior.



Ergasilvs


Tum pistores scrofipasci, quí alunt furfuribus sues,

quarum odore praeterire nemo pistrinum potest:

eorum si quoiusquam scrofam in publico conspexero,

810ex ipsis dominis meis pugnis exculcabo furfures.



Hegio


Basilicas edictiones atque imperiosas habet:

satur homost, habet profecto in ventre confidentiam.



Ergasilvs


Tum piscatores, qui praebent populo pisces foetidos,

qui advehuntur quadrupedanti crucianti cantherio,

815quorum odos subbasilicanos omnes abigit in forum,

eis ego ora verberabo surpiculis piscariis,

ut sciant, alieno naso quam exhibeant molestiam.

tum lanii autem, qui concinnant liberis orbas oves,

qui locant caedundos agnos et duplam agninam danunt,

820qui petroni nomen indunt verveci sectario,

eum ego si in via petronem publica conspexero,

et petronem et dominum reddam mortales miserrumos.



Hegio


Eugepae, edictiones aedilicias hic quidem habet,

mirumque adeost ni hunc fecere sibi Aetóli agoranomum.



Ergasilvs


825Non ego nunc parasitus sum, sed regum rex regalior,

tantus ventri commeatus meo adest in portu cibus.

sed ego cesso hunc Hegionem onerare laetitia senem,

quó homine ⟨hominum⟩ adaeque nemo vivit fortunatior?



Hegio


Quae illaec est laetitia, quam illic laetus largitur mihi?



Ergasilvs


830Heus ubi estis? ecquis ⟨hic est? ecquis⟩ hoc aperit ostium?



Hegio


Hic homo ad cenam recipit se ad me.



Ergasilvs


Áperite hasce ambas fores

prius quam pultando assulatim foribus exitium adfero.



Hegio


Perlúbet hunc hominem colloqui. Ergásile.



Ergasilvs


Ergasilum qui vocat?



Hegio


Respíce.



Ergasilvs


Fortuna quod tibi nec fácit nec faciet, me iubes.

835séd quis est?



Hegio


Réspice ad me, Hégio sum.



Ergasilvs


Óh mihi,

quántum est hominum óptumorum óptume, in témpore advenis.



Hegio


Nescío quem ad portum náctus es ubi cénes, eo fastídis.



Ergasilvs


Cédo manum.



Hegio


Manum?



Ergasilvs


Manum, inquam, cedo tuam actutum.



Hegio


Tene.



Ergasilvs


Gaude.



Hegio


Quid ego gaudeam?



Ergasilvs


Quia ego impero, age gaude modo.



Hegio


840Pol maerores mi antevortunt gaudiis.



Ergasilvs


[Noli irascier]

iám ego ex corpore exigam omnis maculas maerorum tibi.

gaude audacter.



Hegio


Gaudeo, etsi nil scio quod gaudeam.



Ergasilvs


Bene facis. iubé—



Hegio


Quid iubeam?



Ergasilvs


Ignem ingentem fieri.



Hegio


Ignem ingentem?



Ergasilvs


Ita dico, magnus ut sit.



Hegio


Quid? me, volturi,

845tuan causa aedis incensurum censes?



Ergasilvs


Noli irascier.

iuben an non iubes astitui aúlas, patinas elui,

† laridum atque epulas foveri foculis ferventibus?

alium pisces praestinatum abire?



Hegio


Hic vigilans somniat.



Ergasilvs


Alium porcinam atque agninam et pullos gallinaceos?



Hegio


850Scis bene esse, si sit unde.



Ergasilvs


† Pernam atque ophthalmiam,

horaeum, scombrum et trygonum et cetum, et mollem caseum?



Hegio


Nominandi istorum tibi erit magis quam edundi copia

hic apud me, Ergasile.



Ergasilvs


Mean me causa hoc censes dicere?



Hegio


Nec nihil hodie nec multo plus tu hic edes, ne frustra sis.

855proin tu tui cottidiani victi ventrem ad me afferas.



Ergasilvs


Quin ita faciam, ut ⟨tu⟩te cupias facere sumptum, etsi ego vetem.



Hegio


Egone?



Ergasilvs


Tune.



Hegio


Tum tu mi igitur erus es.



Ergasilvs


Immo benevolens.

vin te faciam fortunatum?



Hegio


Malim quam miserum quidem.



Ergasilvs


Cedo manum.



Hegio


Em manum.



Ergasilvs


Di te omnes adiuvant.



Hegio


Nil sentio.



Ergasilvs


860Non enim es in senticeto, eo non sentis. sed iube

vasa tibi pura apparari ád rem divinam cito,

atque agnum afferri proprium pinguem.



Hegio


Cur?



Ergasilvs


Vt sacrufices.



Hegio


Cui deorum?



Ergasilvs


Mi hercle, nam égo nunc tibi sum summus Iuppiter,

idem ego sum Salus, Fortuna, Lux, Laetitia, Gaudium.

865proin tu deum hunc saturitate facias tranquillum tibi.



Hegio


Esurire mihi videre.



Ergasilvs


Mi quidem esurio, non tibi.



Hegio


Tuo arbitratu, facile patior.



Ergasilvs


Credo, consuetu's puer.



Hegio


Iuppiter te dique perdant.



Ergasilvs


Te hercle—mi aequom est gratias

agere ob nuntium; tantum ego nunc porto a portu tibi boni:

870nunc tu mihi places.



Hegio


Abi, stultu's, sero post tempus venis.



Ergasilvs


Igitur olim si advenissem, magis tu tum istuc diceres;

nunc hanc laetitiam accipe a me, quam fero. nam filium

tuom modo in portu Philopolemum vivom, salvom et sospitem

vidi in publica celoce, ibidémque illum adulescentulum

875Aleum una et tuom Stalagmum servom, qui aufugit domo,

qui tibi surripuit quadrimum puerum filiolum tuom.



Hegio


Abi in malam rem, ludis me.



Ergasilvs


Ita me amabit sancta Saturitas,

Hegio, itaque suo me semper condecoret cognomine,

ut ego vidi.



Hegio


Meum gnatum?



Ergasilvs


Tuom gnatum et genium meum.



Hegio


880Et captivom illum Alidensem?



Ergasilvs


μὰ τὸν Ἀπόλλω.



Hegio


Et servolum

meum Stalagmum, meum qui gnatum surripuit?



Ergasilvs


ναὶ τὰν κόραν.



Hegio


Iam credo?



Ergasilvs


ναὶ τὰν πραινέστην.



Hegio


Venit?



Ergasilvs


ναὶ τὰν σιγνίαν.



Hegio


Certon?



Ergasilvs


ναὶ τὸν φρουσινῶνα.



Hegio


Vide sis.



Ergasilvs


ναὶ τὸν Ἀλάτριον.



Hegio


Quid tu per barbaricas urbes iuras?



Ergasilvs


Quia enim item asperae

885sunt ut tuom victum autumabas esse.



Hegio


Vae aetati tuae.



Ergasilvs


Quippe quando mihi nil credis, quod ego dico sedulo.

sed Stalagmus quoius erat tunc nationis, cum hinc abit?



Hegio


Siculus.



Ergasilvs


At nunc Siculus non est, Boius est, Boiam terit:

liberorum quaerundorum causa ei, credo, uxor datast.



Hegio


890Dic, bonan fide tu mi istaec verba dixisti?



Ergasilvs


Bona.



Hegio


Di immortales, iterum gnatus videor, si vera autumas.



Ergasilvs


Ain tu? dubium habebis etiam, sancte quom ego iurem tibi?

postremo, Hegio, si parva iuri iurandost fides,

vise ad portum.



Hegio


Facere certumst. tu intus cura quod opus est.

895sume, posce, prome quid vis. te facio cellarium.



Ergasilvs


Nam hercle, nisi mantiscinatus probe ero, fusti pectito.



Hegio


Aeternum tibi dapinabo victum, si vera autumas.



Ergasilvs


Vnde id?



Hegio


A me meoque gnato.



Ergasilvs


Sponden tu istud?



Hegio


Spondeo.



Ergasilvs


At ego tuom tibi advenisse filium respondeo.



Hegio


900Cura quam optume potes.—



Ergasilvs


Bene ambula et redambula.



Scaena 3

Ergasilvs


901illic hinc abiit, mihi rem summam credidit cibariam.

di immortales, iam ut ego collos praetruncabo tegoribus,

quanta pernis pestis veniet, quanta labes larido,

quanta sumini absumedo, quanta callo calamitas,

905quanta laniis lassitudo, quanta porcinariis.

nam si alia memorem, quae ad ventris victum conducunt, morast.

nunc ibo, ut pro praefectura mea ius dicam larido,

et quae pendent indemnatae pernae, eis auxilium ut feram.—



Scaena 4

Pver


909Diéspiter te dique, Ergasile, perdant et ventrem tuom,

910parasítosque omnis, et qui posthac cenam parasitis dabit.

cladés calamitasque, intemperies módo in nostram advenit domum.

quasi lúpus esuriens ⟨ille⟩ metui ne in me faceret impetum.

ubi * * * impetum

nimisque hércle ego illum male formidabam, ita frendebat dentibus.

advéniens deturbavit totum cum carne carnarium:

915arrípuit gladium, praetruncavit tribus tegoribus glandia;

aulás calicesque omnes confregit, nisi quae modiales erant.

cocum pércontabatur, possentne seriae fervescere.

cellás refregit omnis intus reclusitque armarium.

adsérvate istunc, sultis, servi. ego ibo, ut conveniam senem,

920dicam út sibi penum alium adornet, siquidem sese uti volet;

nam híc quidém, ut adornat, aut iam nihil est aut iam nihil erit.—



Actus V

Scaena 1

Hegio


922Ioví disque agó gratiás merito mágnas,

quom reducem tuo te patri reddiderunt

quomque ex miseriis plurimis me exemerunt,

925† quae adhuc carens dum huc fui sustentabam,

quomque hunc conspicor in potestate nostra,

quomque huius reperta est fides firma nobis.



Philopolemvs


Sátis iam dolui ex ánimo, et cura mé satis et lacrumis máceravi,

sátis iam audivi tuás aerumnas, ád portum mihi quás memorasti.

930hóc agamus.



Philocrates


Quid nunc, quoniam tecum servavi fidem

tibique hunc reducem in libertatem feci?



Hegio


Fecisti ut tibi,

Philocrates, numquam referre gratiam possim satis,

proinde ut tu promeritu's de me et filio.



Philopolemvs


Immo potes,

pater, et poteris et ego potero, et dí eam potestatem dabunt

935ut beneficium bene merenti nostro merito muneres;

sicut nunc potes, pater mi, facere merito maxume.



Hegio


Quid opust verbis? lingua nullast qua negem quidquid roges.



Philocrates


Postulo abs te, ut mi illum reddas servom, quem hic reliqueram

pignus pro me, qui mihi melior quam sibi semper fuit,

940pro bene factis eius ut ei pretium possim reddere.



Hegio


Quod bene fecisti referetur gratia id quod postulas;

et id et aliud, quod me orabis, impetrabis. atque te

nolim suscensere quod ego iratus ei feci male.



Philocrates


Quid fecisti?



Hegio


In lapicidinas compeditum condidi,

945ubi rescivi mihi data esse verba.



Philocrates


Vae misero mihi,

propter meum caput labores homini evenisse optumo.



Hegio


At ob eam rem mihi libellam pró eo argenti ne duis:

gratiis a me, ut sit liber, ducito.



Philocrates


Edepol, Hegio,

facis benigne. sed quaeso, hominem ut iubeas arcessi.



Hegio


Licet.

950ubi estís vos? ite actutum, Tyndarum huc arcessite.

vos ite intro. interibi ego ex hac statua verberea volo

erogitare, meo minore quid sit factum filio.

vos lavate interibi.



Philopolemvs


Sequere hac, Philocrates, me intro.—



Philocrates


Sequor.—



Scaena 2

Hegio


954Age tu illuc procede, bone vir, lepidum mancupium meum.



Stalagmvs


955Quid me oportet facere, ubi tu talis vir falsum autumas?

fui ego bellus, lepidus: bonus vir numquam, neque frugi bonae,

neque ero umquam, ne ⟨erres⟩: spem ponas me bonae frugi fore.



Hegio


Propemodum ubi loci fortunae tuae sint facile intellegis.

sí eris verax, tua ex re, facies ex mala meliusculam.

960recte et vera loquere, sed neque vere neque ⟨tu⟩ recte adhuc

fecisti umquam.



Stalagmvs


Quod ego fatear, credin pudeat cum autumes?



Hegio


At ego faciam ut pudeat, nam in ruborem te totum dabo.



Stalagmvs


Eia, credo ego imperito plagas minitaris mihi.

tandem ista aufer ⟨ac⟩ dic quid fers, ut feras hinc quod petis.



Hegio


965Satis facundu's. sed iam fieri dicta compendi volo.



Stalagmvs


Vt vis fiat.



Hegio


Bene morigerus fuit puer, nunc non decet.

hoc agamus. iam animum advorte ac mihi quae dicam edissere.

[sí eris verax, ⟨ex⟩ tuis rebus feceris meliusculas.]



Stalagmvs


Nugae istaec sunt. non me censes scire quid dignus siem?



Hegio


970At ea subterfugere potis es pauca, si non omnia.



Stalagmvs


Pauca effugiam, scio; nam multa evenient, et merito meo,

quia et fugi et tibi surripui filium et eum vendidi.



Hegio


Cui homini?



Stalagmvs


Theodoromedi in Alide Polyplusio,

sex minis.



Hegio


Pro di immortales, is quidem huius est pater

975Philocrati.



Stalagmvs


Quin melius novi quam tu et vidi saepius.



Hegio


Serva, Iuppiter supreme, et me et meum gnatum mihi.

Philocrates, per tuom te genium óbsecro, exi, te volo.



Scaena 3

Philocrates


978Hegio, assum. si quid me vis, impera.



Hegio


Hic gnatum meum

tuo patri ait se vendidisse sex minis in Alide.



Philocrates


980Quam diu id factum est?



Stalagmvs


Hic annus incipit vicensimus.



Philocrates


Falsa memorat.



Stalagmvs


Aut ego aut tu. nam tibi quadrimulum

tuos pater peculiarem parvolo puero dedit.



Philocrates


Quid erat ei nomen? si vera dicis, memoradum mihi.



Stalagmvs


Paegnium vocitatust, post vos indidistis Tyndaro.



Philocrates


985Cur ego te non novi?



Stalagmvs


Quia mos est oblivisci hominibus

neque novisse cuius nihili sit faciunda gratia.



Philocrates


Dic mihi, isne istíc fuit, quem vendidisti meo patri,

qui mihi peculiaris datus est?



Stalagmvs


Huius filius.



Hegio


Vivitne is homo?



Stalagmvs


Argentum accepi, nil curavi ceterum.



Hegio


990Quid tu ais?



Philocrates


Quin istic ipsust Tyndarus tuos filius,

ut quidem hic árgumenta loquitur. nam is mecum a puero puer

bene pudiceque educatust usque ad adulescentiam.



Hegio


Et miser sum et fortunatus, si ⟨vos⟩ vera dicitis;

eo miser sum quia male illi feci, si gnatust meus.

995eheu, quóm ego plus minusve feci quam ⟨me⟩ aequom fuit.

quod male feci crucior; modo si infectum fieri possiet.

sed eccum incedit huc ornatus haúd ex suis virtutibus.



Scaena 4

Tyndarvs


998Vidi ego multa saepe picta, quae Acherunti fierent

cruciamenta, verum enim vero nulla adaeque est Acheruns

1000atque ubi ego fui, in lapicidinis. illic ibi demumst locus,

ubi labore lassitudo est exigunda ex corpore.

nam ubi illo adveni, quasi patriciis pueris aut monerulae,

aut anites aut coturnices dantur, quicum lusitent,

itidem mi haec advenienti upupa, qui me delectem, datast.

1005sed erus eccum ante ostium, et erus alter eccum ex Alide

rediit.



Hegio


Salve, éxoptate gnate mi.



Tyndarvs


Hem, quid gnate mi?

attat, scio cur te patrem adsimules esse et me filium:

quia mi item ut parentes lucis das tuendi copiam.



Philocrates


Salve, Tyndare.



Tyndarvs


Et tu, quoius causa hanc aerumnam exigo.



Philocrates


1010At nunc liber in divitias faxo venies. nam tibi

pater hic est; hic servos, qui te huic hinc quadrimum surpuit,

vendidit patri meo te sex minis, is te mihi

parvolum peculiarem parvolo puero dedit:

illic indícium fecit; nam hunc ex Alide huc reduximus.



Tyndarvs


1015Quid huius filium?



Philocrates


Intus eccum fratrem germanum tuom.



Tyndarvs


Quid tu ais? adduxtin illum huius captivom filium?



Philocrates


Quin, inquam, intus hic est.



Tyndarvs


Fecisti edepol et recte et bene.



Philocrates


Nunc tibi páter hic est: hic fur est tuos, qui parvom hinc te abstulit.



Tyndarvs


At ego hunc grandis grandem natu ob furtum ad carnificem dabo.



Philocrates


1020Meritus est.



Tyndarvs


Ergo edepol ⟨merito⟩ meritam mercedem dabo.

[sed ⟨tu⟩ dic oro: pater meus tune es?]



Hegio


[Ego sum, gnate mi.]



Tyndarvs


[Nunc demum in memoriam redeo, cum mecum recogito.]

nunc edepol demum in memoriam regredior, audisse me

quasi per nebulam, Hégionem meum patrem vocarier.



Hegio


1025Is ego sum.



Philocrates


Compedibus quaeso ut tibi sit levior filius

atque huic gravior servos.



Hegio


Certum est principio id praevortier.

eamus intro, ut arcessatur faber, ut istas compedes

tibi adimam, huic dem.



Stalagmvs


Quoi peculi nihil est, recte feceris.



Caterva


Spectatores, ad pudicos mores facta haec fabula est,

1030neque in hac subigitationes sunt neque ulla amatio

nec pueri suppositio nec argénti circumductio,

neque ubi amans adulescens scortum liberet clam suom patrem.

huius modi paucas poetae reperiunt comoedias,

ubi boni meliores fiant. nunc vos, si vobis placet

1035et si placuimus neque odio fuimus, signum hoc mittite:

qui pudicitiae esse voltis praemium, plausum date.

